Nafasi ya mwanamke katika jamii

NAFASI YA MWANAMKE KATIKA JAMII
Kuzaliwa mwanamke ni laana katika ulimwengu huu uliotawalwa na wanaume. Wao huteswa na kunyanyaswa bila ya masilahi yao kutiliwa maanani. Huu ni ubinafsi na ubinafsi huvunja jamii. Waja haoni kuwa tofauti iliyopa baina ya viumbe hawa wawili ni ile ya kimaumbile tu na hivyo hapana haja ya kuwanyanyasa wanawake. Wao huishikatika dunia moja,hewa wapumuayo ni sawa, ndio maana wote kwa pamoja huitwa binadamu.
Ni jambo la kuhuzunisha kuona kwamba azaliwapo waladi, yeye hupokelewa katika jamii kwa shangwe kubwa zaida ya mtoto wa kike. Ni kama mtoto wa kike huleta laana katika jamii. Watoto hawa wawili hukulia katika mazingira tofauti kabisa, mazingira yaliyotengwa kwa bahari, bahari ambayo haivukiki. Huku waladi akilelewa katika hali ya juu na kwa uangalifu, kwa madai kuwa yeye ndiye kiongozi wa siku za usoni,wa kike hatunzwi vyema. Hunyimwa vyakula muhimu eti wasichana hawafai kula vyakula hivyo. Kwani waladi hudondoshwa kutoka uwinguni na msichana huokotwa ndipo hawa wawili watengwe hivyo? 
Mtoto wa kike akimshinda waladi katika mashindano yoyote yale, waladi hukemewa akiambiwa kuwa haifai msichana amshinde. Hiyo ni haki kweli, eti kiumbe mmoja aonwe duni kwa mwingine? Mgala muue na haki umpe jamni. 
Akili ni nywele na kila mtu ana zake. Inachoma moyo waja wanenapo kuwa mwanamke ni mbumbumbu katika masomo ya sayansi. Huu ni uongo mtupu! Kufaulu katika somo fulani kunategemea mtu binafsi na kiwango chake cha kuelewa, awe mwanamke au mwanamume. Hakuna ubaguzi!
Wasichana wawashindapo wanaume kwenye mitihani ya kitaifa, habari zaidi hutolewa kwamba " lakini wavulana waliwashinda kwenye masomo ya sayansi." Nani alisema kuwa walishindwa kwa sababu wao ni wanawake? Hii propaganda tupu. Ikumbukwe kuwa, asiyekubali kushindwa si mshindani kamwe.
Kwa wale ambao hawakuangukiwa na nyota ya rehema, elimu yao hukomea pale nyumbani. Kumpeleka msichana shuleni huonekana kama hasara. Inasahaulika kuwa, kumuelimisha mwanamke ni kuielimisha jamii nzima. Hebu tujiulize ni kwa nini. Mwalimu wakwanza katika maisha ya kila mmoja wetu ni mama. Amleavyo mtoto, ndivyo akuavyo. Ikiwa mama hatayaelewa maisha yalivyo, bila shaka mtoto naye hatayaelewa. Si haki msichana kukomeshwa shule ili ndugu zake wa kiume waendelee na masomo karo ikosekanapo. Ni huzuni zaidi kiumbe huyu atumiwapo kama kifaa cha kutajirisha wazee wake kwa kuozwa; zaidi, kwa mtu ambaye hampendi!
Aliyesema kuwa mwanamke afanyaye kazi afisini hana tabu, haelewi kamwwe ina maana gani kumwaga mafuta mtungi uliotiwa maji. Haoni kuwa, mwanamke huyu na mfanyikazi mwenzake wa kiume hawawezi kuungana na kushirikiana;kuna tofauti. " Haifai mwanamke kutengana na jiko, basi itawezekanaje afanye kazi sawa na mwanamume?" Ndiyo imani wanaume wengi waliyonayo.
Aghalabu, wanawake hawa inawabidi wafanye uchaguzi: kupoteza kazi, ambayo labda ni maisha yao, au kupoteza heshima yao. Wengi huchagua kazi na jambo hili huwaathiri katika maisha yao. Hufanya kidonda ambacho hakiwezi kupona. 
Ndoa ndio mzizi mkubwa wa tabu zinazowakumba wanawake. Wao hununuliwa badala ya kuolewa. Na kwa sababu hii hufanywa kuwa mali ya waume zao, wala si wake; kinyume na matarajio. Huonwa kama wahshi, na ndio maana hawashughulishwi katika majadiliano yanayohusu familia zao. Hawaruhusiwi kuchangia katika mipango ya maendeleo. Wao ni kama watumishi, wapewe amri, na wazitii. Hawana uhuru wa kutoa maoni yao. 
Kutembelea marafiki ni jambo lisilosikika. Hawawezi kufanya jambo lolote bila idhini ya waume zao. Huchungwa vile kuku awafanyavyo vifaranga wake. Tofauti ni kwamba, mwanamume ni kudhibiti kwa ubaya. Waama, maisha haya si ya kutamanika.
Ikiwa bwana huyu na bibi yake wamebarikiwa na watoto, kazi ya kuwalea wawe binadamu kamili ni ya mama. Ni juu yake kuhakikisha kuwa wameshiba, wamevaa vizuri na ni wasafi. Watoto hawa wakiwa na nidhamu na wakifaulu, huwa ni watoto wa baba. Lakini wakikosa nidhamu, hufananishwa na mama yao. Je, huu ni uungwana? Kwa nini mambo yote mabaya yalinganishwe na mwanamke?
Ikiwa mwanamke humtegemea mumewe kutimiza haja zake, huona tabu. Zaidi, ikiwa huyo bwana ni mlevi. Wanaume wa namna hii huzitupa familia zao na kuendelea kuponda raha. Hawakumbuki chakula na karo vyahitajika nyumbani. Ni juu ya mwanamke huyu kumenyeka angaa watoto wake waendelee kupumua. Huyu bwana akiwa katika siku za mwambo 'huwakumbuka' watu wake na hapo ndipo hurudi nyumbani kuongeza mzigo kwa mzigo mwingine. 
Alifajiri na mapema, bwana akiwa amelala, mama ameshaamka kumtayarishia kiamsha kinywa na maji ya kuoga. Nguo zake zipigwe pasi, watoto watayarishwe kwenda shule na ahakikishe kuwa nyumba imepigwa deki na kupangwa. Ikumbukwe kuwa hata yeye mwenyewe anatakikana afike kazini mapema, iwe ya kuajiriwa au ya kujiajiri mwenyewe. Asipofanya hivyo, hutolewa matusi mbele ya watoto. Mbele ya watoto jamani! Watoto hawa hukua wakijua yakuwa, mama yao ni mvivu tena wahshi.
Kwenye vipindi vingi vionyeshwavyo katika runinga, aghalabu mwanamke huchorwa kama kiumbe muovu ambaye huvunja jamii. Malenga na manju hawampi amani hata. Tungo za wanawake walio na macho ya nje hutolewa. Neno kahaba litajwapo, taswira apatayo mtu ni mwanamke aliyejipamba akapambika; kisha nusu kavaa, nusu yu uchi. Kwani lazima kahaba awe ni mwanamke tu?
Itakuwa ni miujiza ikiwa mwanamke atarithi mali ya wazee wake wanapomaliza safari yao. Arithiye ni waladi, bali si msichana. Badala yake, ni mwanamke kurithiwa bwana akienda ahera. Mwanamke hana haki ya kumiliki mali, hata yaliyo yake hufanywa ya mumewe. Yafaa watoto wa kike na waladi wawe na haki sawa ya kurithi mali ya wazee wao.
Mwanamke huonwa kama kiumbe hafifu, ambacho hakiwezi kuongoza. Katika bunge, asilimia ya wabunge wakike ni ndogo sana, ikilinganishwa na ile ya wanaume. Shida hii huendeleahadi kazini ambapo mwanamke hawezi kuwa kiongozi wa mwanamume. Wanaokubali ni wale ambao hawana jingine la kufanya. Kule kumuona mwanamke kama kiumbe hafifu kumehatarisha maisha yake. Hana usalama wowote. Mwanzoni mwaka jana, gazeti la "Nation" liliripoti kisa juu ya mwanamke aliyekatwa kichwa na mumewe. Gazeti lilo hilo likaripoti kisa kingine cha mtoto mdogo msichana kunajisiwa na mwanamume mwenye umri sawa na wa babake. Mwanamke mwingine aliripotiwa kujeruhiwa kwa upanga na mumewe baada ya kuimba wimbo wa "Ndombolo." Katika habari nyingine, wasichana wawili walinajisiwa;mmoja mwenye umri wa miaka kumina mitatu, na mwingine miaka minne unusu tu.
Je, heshima,uhuru na usalama wa mwanamke vi wapi?